**Liikenne- ja viestintäministeriö**

kirjaamo@lvm.fi

**Asia: Valtioneuvoston asetus televisio- ja radiotoiminnasta**

**Viite:** **Lausuntopyyntö 22.10.2014**

MTV[[1]](#footnote-1) kiittää mahdollisuudesta lausua valtioneuvoston asetuksesta televisio- ja radiotoiminnasta ja ottaa lausunnossaan kantaa yhteiskunnallisesti merkittäviin tapahtumiin ja ohjelmien tekstitykseen.

Yhteiskunnallisesti merkittävät tapahtumat

Liikenne- ja viestintäministeriön muistion mukaan ehdotettu 6 § vastaa valtioneuvoston vuonna 2007 annettua asetusta yhteiskunnallisesti merkittävien tapahtumien televisioinnista. Asetuksen tapahtumalistalla on merkitystä MTV:lle ja sen hankkimille urheiluoikeuksille. Urheilusisällöt ovat erittäin merkittäviä etenkin MTV:n maksutelevisioliiketoiminnalle, ja tapahtumalistan ollessa liian laaja, se haittaisi MTV:n mahdollisuuksia esittää urheilusisältöä maksukanavillaan.

Olemme markkinalla toimineet jo vuodesta 2007 asetuksen listan kanssa. Urheilusisältösopimuksissa sovitaan oikeudenhaltijan kanssa sisältöjen televisioinnista ja jakelutavoista. Riippumatta asetuksen asettamista ehdoista oikeudenhaltijat vaativat usein itse, että heidän edustamiaan tapahtumia tai niiden osia televisioidaan maksuttomina kuluttajille. Näin ollen lista on mielestämme tarpeeton.

Mielestämme lista on joiltakin osin myös liian epämääräinen. Esimerkkinä voi todeta, että sekä kesä- että talviolympialaisten osalta ohjelmatunteja on liian paljon lähetettäväksi maksuttomilla kanavilla. Kansainvälinen olympiakomitea vaatii vain pienen osan lähettämistä maksuttomana. Kuitenkin olympiakisoista on saatavissa tuhansia ohjelmatunteja. Mielestämme olisi oikeudenmukaista että ne ohjelmatunnit (lajit), joita ei voi lähettää kapasiteetin rajoittuneisuuden vuoksi oikeuksienhaltijan maksuttomilla kanavilla, voisi esittää maksullisissa palveluissa.

Ohjelmien saattaminen näkö- ja kuulovammaisten saataville

MTV3-kanavalle asetettu tekstitysvelvoite on mielestämme julkisen palvelun tehtävä. Tekstityksestä aiheutuvat kokonaiskustannukset ovat MTV:lle vuosittain noin 750.000 euroa. Lasten ohjelmien tekstityksestä kulu kasvaa noin 100.000 eurolla. Suuri kuluerä menee DVB-T- tekstityksen kapasiteetin ostamiseen Digitalta. **MTV esittää, että koska kyseessä on kaupallisen toimijan hoitama julkisen palvelun tehtävä, tekstityskulut korvattaisiin valtion televisio- ja radiorahastosta.**

Yli puolet MTV3-kanavan kotimaisten ohjelmien tarjonnasta on suoria lähetyksiä. Kuten Markabin selvityksessä todetaan, suorien lähetysten tekstitys on erittäin haasteellista. MTV:n osalta suorien ohjelmien tekstitys vaatisi noin 10 henkilötyövuoden palkkaamista. MTV ei siten voi kustannussyistä tekstittää suoria ohjelmia, ennen kuin on olemassa sellainen teknologia, joka mahdollistaisi kustannustehokkaan tekstityksen.

MTV Oy

Petra Wikström

Yhteiskuntasuhdejohtaja

1. MTV koostuu seuraavista yhtiöistä: MTV Oy ja Suomen Uutisradio Oy. Yhtiöt lähettävät ohjelmaa seuraavilla vapaasti nähtävillä tv- ja radiokanavilla: MTV3, Sub, AVA ja Radio Nova. Lisäksi MTV Oy lähettää seuraavia maksullisia tv-kanavia: MTV MAX, MTV SPORT 1 ja 2, MTV FAKTA, MTV JUNIORI ja MTV LEFFA. MTV edustaa myös C More kanavaryhmää Suomessa. [↑](#footnote-ref-1)